b'\n_START_ARTICLE_\nIntef III.\n_START_SECTION_\nVladanje\n_START_PARAGRAPH_\nO\xc4\x8de in predhodnik Intefa III. je vladal 49 let, zato je bil Intef III. ob prihodu na prestol \xc5\xbee v srednjih ali celo poznih letih.  Na Torinskem seznamu kraljev, sestavljenem v ramze\xc5\xa1kem obdobju, je na mestu, kjer bi moralo biti njegovo ime, praznina, v 15. vrstici 5. kolone pa je \xc5\xa1e vedno mogo\xc4\x8de razbrati, da je vladal 8 let._NEWLINE_Relativni kronolo\xc5\xa1ki polo\xc5\xbeaj Intefa III. je mogo\xc4\x8de dolo\xc4\x8diti iz sorodstvenih povezav z njegovim predhodnikom in naslednikom in dveh blokov iz Montujevega templje v El Todu. Na blokih so na\xc5\xa1teti vladarji od Intefa I. do Mentuhotepa II. Horovo ime Mentuhotepa III. je po\xc5\xa1kodovano, njegov kronolo\xc5\xa1ki polo\xc5\xbeaj pa je zanseljiv. Absolutno datiranje je manj zanesljivo, zato je bilo predlaganih ve\xc4\x8d datumov njegovega vladanja: 2069\xe2\x80\x932061 pr. n. \xc5\xa1t., 2063\xe2\x80\x932055 pr. n. \xc5\xa1t. in 2016\xe2\x80\x932009 pr. n. \xc5\xa1t.\n_START_SECTION_\nVoja\xc5\xa1ke dejavnosti\n_START_PARAGRAPH_\nIntef III. je v Gornjem Egiptu nasledil relativno mirno stanje.  V osmih letih vladanja je uspe\xc5\xa1no obranil ozemlje, ki ga je osvojil njegov o\xc4\x8de, kar dokazujejo napisi v grobnici njegovega uradnika Naktija v Abidosu.   Sam je osvojil ozemlje severno od Abidosa, \xc5\xa1e posebej Asjut, in raz\xc5\xa1iril svoje ozemlje do 17. noma Gornjega Egipta, se pravi skoraj na skoraj ves Gornji Egipt.  Mogo\xc4\x8de je tudi, da je na za\xc4\x8detku svojega vladanja to ozemlje osvojil  osvojil Amenhotep II.\n_START_SECTION_\nGradnje\n_START_PARAGRAPH_\nV sveti\xc5\xa1\xc4\x8du pob\xc3\xb3\xc5\xbeenega nomarha Hekajeba iz \xc5\xa0este dinastije na Elefantini so na prekladi vrat odkrili napis z imenom Intefa III. Zgleda, da je prav on naro\xc4\x8dil obnovo sveti\xc5\xa1\xc4\x8da. Drugo preklado, ki dokazuje njegove gradbene dejavnosti,  so odkrili v Satetinem templju na Elefantini.\n_START_SECTION_\nGrobnica\n_START_PARAGRAPH_\nKoordinate: 25\xc2\xb044\xe2\x80\xb212\xe2\x80\xb3N 32\xc2\xb038\xe2\x80\xb211\xe2\x80\xb3E_NEWLINE_Nekropola vladarjev iz Enajste dinastije je v At Tarifu na nasprotnem bregu Nila v Tebah. Na nekropoli je ve\xc4\x8d vrstnih grobnic veli\xc4\x8dastnih razse\xc5\xbenosti. V letih 1970-1974 so jih raziskovali znanstveniki iz Nem\xc5\xa1kega arheolo\xc5\xa1kega in\xc5\xa1tituta, vendar niso mogli ugotoviti, kateremu vladarju pripada katera grobnica._NEWLINE_\xc4\x8ceprav so v grobnicah odkrili samo ime Intefa II., so iz kronolo\xc5\xa1kega polo\xc5\xbeaja faraonov Enajste dinastije grobnico Saff el-Baqar pripisali Intefu III. Grobnica je podobna grobnice njegovega predhodnika Intefa II. Sestavljena je iz 75 m \xc5\xa1irokega in 85-90 m dolgega dvori\xc5\xa1\xc4\x8da, orientiranega v smeri severozahod-jugovzhod. Dvori\xc5\xa1\xc4\x8de je na severni, zahodni in ju\xc5\xbeni strani obzidano, na vzhodni strani pa je v steno vklesana vrsta komor. Z dvori\xc5\xa1\xc4\x8da je dostop do dvojnega stebri\xc5\xa1\xc4\x8da s skupaj 48 stebri, od tam pa v ve\xc4\x8d komor._NEWLINE_Izkopavanja v 1970. letih so kljub temu, da je bila grobnica v zelo slabem stanju, pokazala, da so bile stene neko\xc4\x8d oblo\xc5\xbeene s pe\xc5\xa1\xc4\x8denjakom in poslikane.'